《和蔡八十约同归》
宋代·周行己

十年尘土送春衣，每见春风忆翠微。射策决科知已误，求田问舍早须归。

人生岂料长身健，行李还应与愿违。遥望故山心独往，杖藜三叹暮云飞。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。